बडलै बिकू थल्लै उतरेआ तां दिक्खेआ जे इक बड़ा शैल सुन्ने दा मोह्रा उत्थें पेदा हा। ओ लेई आया ते अपने साथी गुआलें गी देई ओड़ेआ। ओ मोह्रा चलदा-चलदा उत्थों दे बादशाह् दी रानी कोल जाई पुज्जा। राजे दियां दो रानियां हियां इस आस्तै दूई रानी ने पुआड़ा पाई दित्ता जे मिगी बी उयै जेहा मोह्रा लोड़चदा ऐ। ए गल्ल परतियै उनें गुआलें ते बिकू कोल गै आई गेई। बिकू ने आखेआ जे मिगी ए समुन्दरै दे कंढै पेदा लब्भा हा ते होर दूआ नेईं लब्भी सकदा। सारें गुआलें इयै सोचेआ जे बिकू गै पुआड़े दी जड़ ऐ साढ़े आस्तै। उनें किट्ठे होइयै उसी उत्थें गै समुन्दरै च धक्का देई ओड़ेआ ते राजे गी आखी ओड़ेआ जे जेदे कोला ओ मोह्रा थ्होआ हा ओ समुन्दरै च छाल मारियै मरी गेदा ऐ। इस आस्तै दूआ मोह्रा नेईं लब्भी सकदा, ए आखियै राजे कोला जान छड़काई।